**Zápisnica**

**zo zasadnutia Obecného zastupiteľstva**

**konaného dňa 23. mája 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Kontrola plnenia Uznesení OZ zo dňa 18.04.2012

3./ Informácia p. Boldovej z firmy Tes Media s.r.o. ohľadom káblovej televízie

4./ Správa hlavnej kontrolórky o vykonanej následnej finančnej kontrole financovania MŠ a ŠJ Liptovská Porúbka

5./ Prerokovanie výšky platu starostky obce

6./ Podmienky predaja domu vo Veľkom Lome

7./ Zámer na prenájom chaty Fišiarka

8./ Rôzne

9./ Diskusia

10./ Návrh UZNESENÍ OZ zo dňa 23.05.2012

11./ Záver

Poslanci OZ navrhnutý a doplnený program jednohlasne schválili.

1./ P. starostka určila:

\* overovateľov zápisnice: PaedDr. Janka Šúleková, p. Vlastimil Podsedník

\* návrhovú komisiu v zložení: p. Ľuboš Čajnák, Mgr. Alica Fajmonová, p. Lýdia Rúfusová

\* zapisovateľku: p. Janu Kočtúchovú

Poslanci OZ členov návrhovej komisie, ako aj overovateľov zápisnice schválili jednohlasne.

2./ p. starostka prečítala jednotlivé body Uznesení OZ zo dňa 18.04.2012 a informovala poslancov:

Uzn. 26/2012 – prostriedky boli poukázané na účet SČK – Územný spolok LIPTOV

Uzn. 27/a – ohľadom žiadosti o dotáciu v rámci projektu na základe výzvy z Úradu vlády sme sa informovali, žiadosť ešte nie je schválená, je v poradí.

Uzn. 27/b – žiadosť v rámci projektu na základe výzvy z MFSR sa bude schvaľovať začiatkom júna

Uzn. 27/c – prostriedky pre OHZ na základe žiadosti o dotáciu boli poukázané na účet obce

Uzn. 29 – ohľadom občerstvenia na kultúrnych akciách Pltník a Slemä bolo zvolané stretnutie, na ktoré sa pozvaní podnikatelia ospravedlnili. Následne bolo s nimi rokované individuálne. Záujem o zabezpečenie občerstvenia na akcii Výstup na Slemä prejavil p. Pirhala. Čo sa týka akcie Pltník, občerstvenie si účastníci zaplatia v štartovnom s možnosťou využitia ktoréhokoľvek zariadenia v obci, ktoré bude poskytovať občerstvenie podľa vlastného výberu.

3./ Pani starostka privítala Ing. Boldovú zo spoločnosti Tes Media s.r.o. Žilina. Nakoľko obec nemôže získať povolenie na retransmisiu, ktoré je nutné pre prevádzkovanie vysielania káblovej televízie, p. Boldová oboznámila poslancov OZ s možnosťou prenájmu existujúceho káblového systému obce za účelom vysielania káblovej televízie prostredníctvom firmy Tes Media s.r.o. Ponuka bude vypracovaná do 04. júna 2012, na základe ktorej obec rozhodne o ďalšom postupe ohľadom fungovania káblovej televízie v obci.

4./ Hl. kontrolórka obce oboznámila poslancov OZ so správou o vykonanej následnej finančnej kontrole financovania MŠ a ŠJ Liptovská Porúbka. Poslanci zobrali na vedomie odporúčané opatrenia hl. kontrolórky.

5./ Z titulu zvýšenia priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu SR za rok 2011, bol starostke obce s účinnosťou od 01.01.2012 zákonne valorizovaný plat, ktorý schválili poslanci OZ Liptovská Porúbka Uznesením č. 8/2011 zo dňa 15.06.2011. Priemerná mesačná mzda predstavuje sumu 786,- €, prepočtový koeficient podľa počtu obyvateľov je 1,98, čiže základný plat starostky bude vo výške 1556.28 €.

Poslanci OZ navrhli plat starostky vo výške 1.556,28 € a zvýšenie platu o 20% t.j. vo výške 311,26 €, t.j. celkom po zaokrúhlení 1.868,- €.

Následne poslanci OZ zobrali na vedomie žiadosť p. starostky o zmenu zvýšenia platu na 10%.

Na základe žiadosti p. starostky poslanci OZ schválili s platnosťou od 01.júna 2012 plat starostky vo výške 1.556,28 Eur a zvýšenie platu o 10 % t.j. vo výške 155,63 Eur, t.j. celkom po zaokrúhlení vo výške 1.712,- EUR.

6./ Dňa 02.05.2012 nám bol doručený znalecký posudok na dom č.s. 77 vo Veľkom Lome, ktorý vypracoval znalec Ing. Marian Novotný.

Zámer na odpredaj predmetného domu bol na vývesnej tabuli obce už zverejnený a záujem prejavil iba p. Schneider, ktorý vo Veľkom Lome vlastní susedné nehnuteľnosti. Vzhľadom na hodnotu domu uvedenú v znaleckom posudku, s prihliadnutím na výšku nákladov spojených s vypracovaním ZP, poslanci OZ navrhli cenu predaja domu vo výške 7.000,- € za podmienky , že všetky náklady spojené s prevodom nehnuteľností bude hradiť kupujúci.

Poslanci OZ odpredaj domu za navrhnutú cenu a podmienok schválili jednomyseľne.

7./ Záujem o prenájom chaty Fišiarka prejavilo Poľovné združenie Brtkovica so sídlom Liptovská Porúbka. Nakoľko je potrebné zverejniť zámer na prenájom chaty, poslanci OZ navrhli a schválili podmienky prenájmu. Zámer bude zverejnený na web stránke obce aj na úradných tabuliach a budú sa môcť prihlásiť aj ďalší záujemcovia.

8./ V bode „rôzne“:

- p. starostka prečítala poslancom OZ  žiadosť p. Márie Králikovej, bytom Liptovská Porúbka č. 16 o prenájom novinového stánku, za účelom obnovenia predaja novín, cukroviniek a drobného tovaru. Vzhľadom k tomu, že posledný nájomca vypovedal nájomnú zmluvu, poslanci OZ schválili žiadosť p. Králikovej na prenájom jednohlasne.

- Dňa 03.05.2012 bola na OcÚ doručená žiadosť o poskytnutie dotácie pre ZŠ s MŠ Hradná, Liptovský Hrádok, na dopravu do družobného mesta Krzanovice, kde sa žiaci zúčastnili medzinárodnej výtvarnej súťaže a umiestnili sa na 1. mieste. Nakoľko sa jedná aj o žiakov z Liptovskej Porúbky, ktorí reprezentovali našu obec, poslanci OZ schválili dotáciu pre ZŠ s MŠ Hradná vo výške 150,- € jednomyseľne.

- Liptovské múzeum v Ružomberku písomne požiadalo o finančnú výpomoc na náklady spojené s vydaním knihy k výročiu Múzea liptovskej dediny. Z dôvodu zlej finančnej situácie obce, poslanci OZ túto žiadosť neschválilo.

- Ohľadom uskladnenie biologicky rozložiteľného odpadu – trávy, poslanci OZ rozhodli, že občania s platnosťou od 30.mája 2012 budú môcť zelený odpad vyvážať na miestne kompostovisko, ktoré bude sprístupnené v určených dňoch a hodinách nasledovne:

STREDA: od 14.00 hod. – 18.00 hod.

SOBOTA: od 8.00 hod. – 12.00 hod.

- Dňa 31.05.2012 sa odchádza na Ukrajinu, za účelom podpísania partnerskej zmluvy s partnerským meston Rohatýn.

9./ V „diskusii“ vystúpili:

p. Podsedník – bol som oslovený p. Kanderom, že má záujem o prebytočný majetok –terénne auto Suzuki Samurai.

Vzhľadom k tomu, že zámer na odpredaj tohto prebytočného majetku obce bol zverejnený už v minulom roku, poslanci OZ schválili odpredaj prebytočného majetku obce – terénneho auta za minimálnu sumu 150,- €.

p. Rúfusová – dotaz od občanov, či určité stavby za Váhom sú legálne a či si platia za ne daň z nehnuteľnosti

p. starostka – dáme podnet na Stavebný úrad v Liptovskom Hrádku na prešetrenie a kontrolu drobných stavieb

p. Rúfusová – v okolí domu Kuzmovcov sa šíri veľký zápach z výkalov, medzi Domom smútku a domom p. Šupalu sú stále neodpratané skaly. Občania sa sťažujú, že nie sú informovaní o finančnom stave a dlhoch obce

p. starostka – terénna sociálna pracovníčka navštevuje rodiny a upozorňuje na nebezpečenstvo vzniku epidémie. Predchádzajúcim vedením bolo odsúhlasené, že betóny a stĺpiky budú odstránené až po dokončení stavby Domu smútku. Občanom bol niekoľkokrát vysvetlený stav dlhov, hovorili sme o tom aj na verejnom hovore, kde som predložila podrobnú analýzu zadĺženosti obce. V súčasnosti sa priebežne splácajú viaceré úvery. Ak budú občania mať záujem, môže sa ešte raz zvolať stretnutie, kde im vysvetlím ešte raz úverovú zadĺženosť a stav financií.

10./ Predsedkyňa návrhovej komisie, Mgr. Alica Fajmonová, prečítala Návrh uznesení č. 31- 40/2012, ktoré poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška,   
p. Vlastimil Podsedník, Ing. Milan Vlček, PaedDr. Janka Šúleková, Mgr. Alica Fajmonová

Proti uzneseniu hlasovali: 0

Zdržali sa hlasovania: 0

Neprítomný/í: p. Jozef Bartoš, p. Ladislav Hutka

Zasadnutie ukončila a poďakovala prítomným za účasť p. starostka.